ET Euroopa Liidu Teataja L 129/3

KOMISJONI MÄÄRUS (EL) nr 459/2010,

27. mai 2010,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavate pestitsiidide jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõiget 1,

ning arvestades järgmist:

(1) Asoksüstrobiini, tsüpermetriini, indoksakarbi, isoksaflutooli, etefooni, fenitrotiooni, lambda-tsühalotriini, metomüüli, profenofossi, püraklostrobiini, tiaklopriidi, triadimefooni, triadimenooli ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Aminopüraliidi, boskaliidi, buprofesiini, kloorantraniliprooli, tsüprodiniili, difenokonasooli, flusilasooli, fosetüüli, imidaklopriidi, mandipropamiidi, metasakloori, protiokonasooli, spinetoraami, spirotetramaadi, väävli ja tebukonasooli jääkide piirnormid on sätestatud määruse (EÜ) nr 396/2005 III lisa A osas.

(2) Seoses kasutusloa andmisega vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on toimeainet asoksüstrobiini sisaldava taimekaitsevahendi kasutamiseks kaalikate puhul esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.

(3) Aminopüraliidi kohta on taotlus esitatud kasutamiseks karjamaadel. Kõnealust taotlust arvesse võttes on vaja muuta kehtivaid jääkide piirnorme veise neerude puhul, sest karjamaalt satub pestitsiid veiste seedeelunditesse. Boskaliidi kohta on taotlus esitatud kasutamiseks kornišonide ja kabatšokkide puhul. Tsüprodiniili kohta on taotlus esitatud kasutamiseks juurselleri puhul. Difenokonasooli kohta on taotlus esitatud kasutamiseks apteegitilli, peterselli, lehtselleri ja aed-harakputke puhul. Indoksakarbi kohta on selline taotlus esitatud kasutamiseks kirsside ja suhkrupeedi puhul. Isoksaflutooli kohta on taotlus esitatud jäägi määratluse muutmiseks. Fosetüüli kohta on taotlus esitatud kasutamiseks rediste puhul. Lambda-tsühalotriini kohta on taotlus esitatud kasutamiseks artišokkide ja sõstarde puhul. Metasakloori kohta on taotlus esitatud kasutamiseks rapsiseemne, lehtkapsa, kapsa, kaalika, naeri ja teravilja puhul. Kõnealust taotlust arvesse võttes on vaja muuta kehtivaid piirnorme veiste, lammaste ja kitsede maksa puhul, sest rapsiseemet, lehtkapsast, kapsast, kaalikat, naerist ja teravilja kasutatakse söödana ning jäägid võivad sattuda kõnealuste loomade söödasse. Peale selle on vaja muuta loomsetes toodetes leiduvate jääkide määratlust. Püraklostrobiini kohta on taotlus esitatud kasutamiseks söögipeedi, kornišonide ja kabatšokkide puhul. Spirotetramaadi kohta on selline taotlus esitatud kasutamiseks ploomide ja kirsside puhul. Tebukonasooli kohta on taotlus esitatud kasutamiseks kaalika ja naeri puhul. Tiaklopriidi kohta on selline taotlus esitatud kasutamiseks põldsalati, selleri ja apteegitilli puhul. Trifloksüstrobiini kohta on selline taotlus esitatud kasutamiseks pastinaagi, juurpeterselli, aed-piimjuure, kaalika ja naeri puhul.

(4) Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus spinetoraami kasutamise kohta virsikute (sh nektariinid) ja aprikooside puhul. Lõuna-Aafrikas, Argentinas, Tšiilis, Uus-Meremaal ja Iisraelis on virsikute, nektariinide ja aprikooside puhul spinetoraami kasutamisel lubatud jäägid suuremad kui määruse (EÜ) nr 396/2005 III lisas sätestatud jääkide piirnormid. Selleks et vältida kaubandustõkkeid virsikute, nektariinide ja aprikooside impordi suhtes, on vaja kehtestada kõrgem jääkide piirnorm.

(5) Vastavalt määruse (EÜ) nr 396/2005 artiklile 8 hindasid taotlusi asjaomased liikmesriigid ja hindamisaruanded edastati komisjonile.

(6) Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (3). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.

(7) Toiduohutusamet tegi oma põhjendatud arvamustes järelduse, et kõik nõuded on andmete osas täidetud ja et taotlejate nõutud jääkide piirnormide muudatused on tarbijaohutuse seisukohalt vastuvõetavad vastavalt hinnangule Euroopa 27 spetsiifilise tarbijarühma kokkupuute kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide selliseid aineid sisaldavate toiduainete tarbimise teel ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi. Mõnel juhul pidas toiduohutusamet vajalikuks kõrgemat jääkide piirnormi kui hindava liikmesriigi poolt esitatud piirnorm. Sellistel juhtudel on asjakohane lubada toiduohutusameti esitatud kõrgemat jääkide piirnormi tingimusel, et toiduohutusameti hinnangu alusel on selline piirnorm ohutu. Mõnel juhul pidas toiduohutusamet piisavaks madalamat jääkide piirnormi kui hindava liikmesriigi poolt esitatud piirnorm. Sellistel juhtudel on asjakohane madalam jääkide piirnorm sätestada.

(8) Toiduohutusamet hindas määruse (EÜ) nr 396/2005 artikli 12 lõike 2 kohaselt kehtivate jääkide piirnormide ohutust etefooni puhul (4) ja otsustas, et 12 põllukultuuri puhul võib jääkide piirnorme tõsta, et võtta arvesse kehtivaid CXL-e.

(9) Fenitrotiooni jääkide piirnormi kehtivus teravilja puhul lõppes 1. juunil 2009. Selguse huvides on asjakohane määruses (EÜ) nr 396/2005 märkida selle pestitsiidi analüütiliselt määratud alammäär teravilja puhul.

(10) Toiduohutusamet soovitas oma järelduses väävli kohta (5) lõpetada jääkide piirnormide määramine kõnealuse pestitsiidi puhul selle madala toksilisuse tõttu. Seda järeldust arvesse võttes on asjakohane jätta välja kõnealuse pestitsiidi jääkide piirnormid ja lisada väävel määruse (EÜ) nr 396/2005 IV lisasse.

(11) Toiduohutusameti põhjendatud arvamuste põhjal ja käsitletavas küsimuses asjakohaste tegurite tõttu on jääkide piirnormide asjaomased muudatused kooskõlas määruse (EÜ) nr 396/2005 artikli 5 lõikega 1 ja artikli 14 lõikega 2.

(12) Codex Alimentarius’e komisjon võttis 4. juulil 2009 vastu asoksüstrobiini, buprofesiini, kloorantraniliprooli, tsüpermetriini, flusilasooli, imidaklopriidi, lambda-tsühalotriini, mandipropamiidi, metomüüli, profenofossi, protiokonasooli, spinetoraami, spirotetramaadi, tebukonasooli, triadimefooni ja triadimenooli jääkide piirnormid (CXL-id). Need CXL-id tuleks lisada määrusesse (EÜ) nr 396/2005 jääkide piirnormidena, välja arvatud need normid, mis ei ole ohutud Euroopa tarbijarühma jaoks ning mille suhtes EL esitas reservatsiooni Codex Alimentarius'e komisjonile.

(13) Seepärast tuleks määrust (EÜ) nr 396/2005 vastavalt muuta.

(14) Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Etefooni jääkide piirnorme kohaldatakse alates 8. juunist 2010.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 27. mai 2010 Komisjoni nimel president José Manuel BARROSO

(1) ELT L 70, 16.3.2005, lk 1.

(2) EÜT L 230, 19.8.1991, lk 1.

(3) Toiduohutusameti teaduslikud aruanded on kättesaadavad aadressil http://www.efsa.europa.eu

Reasoned opinion of EFSA prepared by the Pesticides Unit (PRAPeR) on the modification of the existing MRLs for aminopyralid on bovine kidney. EFSA Scientific Report (2009) 302, 1.

Reasoned opinion of EFSA prepared by the Pesticides Unit (PRAPeR) on the modification of existing MRL for azoxystrobin on swedes, EFSA Journal 2009; 7(9):1308.

Reasoned opinion of EFSA prepared by the Pesticides Unit (PRAPeR) on the modification of the existing MRLs for cyprodinil in celeriac. EFSA Scientific Report (2009) 325.

Reasoned opinion of EFSA prepared by the Pesticides Unit (PRAPeR) on the modification of the existing MRLs for difenoconazole in leafy vegetables. EFSA Scientific Report (2009) 337.

Reasoned opinion of EFSA prepared by the Pesticides Unit (PRAPeR) on the modification of the existing MRLs for indoxacarb in cherries and sugar beet. EFSA Scientific Report (2009) 324.

Reasoned opinion of EFSA prepared by the Pesticides Unit (PRAPeR) on the modification of the residue definition for isoxaflutole. EFSA Scientific Report (2009) 323.

Reasoned opinion of EFSA prepared by the Pesticides Unit (PRAPeR) on the modification of the existing MRLs for fosetyl-al on radishes. EFSA Journal 2009; 7(9):1313.

Reasoned opinion of EFSA prepared by the Pesticides Unit on the modification of the existing MRLs for lambda-cyhalothrin, EFSA Scientific Report (2009) 226 ja 330.

Reasoned opinion of EFSA prepared by the Pesticides Unit (PRAPeR) on the modification of the existing MRLs for metazachlor on liver. EFSA Scientific Report (2009) 320.

Reasoned opinion of EFSA prepared by the Pesticides Unit on the modification of the existing MRLs for pyraclostrobin in courgettes, gherkins and beetroot. EFSA Scientific Report (2009) 342.

Reasoned opinion of EFSA prepared by the Pesticides Unit on the setting of an important tolerance for spinetoram on peach and apricot. EFSA Journal 2009; 7(9):1312.

Reasoned opinion of EFSA prepared by the Pesticides Unit (PRAPeR) on the modification of the existing MRLs for spirotetramat. EFSA Scientific Report (2009) 306.

Reasoned opinion of EFSA prepared by the Pesticides Unite (PRAPeR) on the modification of the existing MRLs for tebuconazole in mandarins and passion fruit. EFSA Scientific Report (2009) 1368.

Reasoned opinion of EFSA prepared by the Pesticides Unit (PRAPeR) on the modification of the existing MRLs for thiacloprid.EFSA Scientific Report (2009) 307.

Reasoned opinion of EFSA prepared by the Pesticides Unit (PRAPeR) on the modification of the existing MRLs for trifloxystrobin in various crops. EFSA Scientific Report (2008) 314.

(4) Reasoned Opinion Review of existing MRLs for ethephon. EFSA Journal 2009; 7(10):1347.

(5) Conclusion on pesticide peer review regarding the risk assessment of the active substance sulfur. EFSA Scientific Report (2008) 221.